kardosdrur/scandi-wiki huggingface dataset:
Sea skimming

Sea skimming er en teknik mange sømålsmissiler, som eksempelvis Harpoon eller Exocet, benytter for at undgå at blive detekteret ved hjælp af radar eller infrarøde sensorer på vej mod deres mål.

Fremgangsmåde 
Ved at flyve så lavt som praktisk muligt, hvilket næsten altid er under 50 meter og ofte i nærheden af fem meter, gør man det så svært som muligt at detektere missiler, der benytter sig af sea skimming.

Fordele 
Ved at flyve lavt over havoverfladen formindsker missilet afstanden, hvorved målet kan detektere missilet – ofte er der endda tale om en betydelige formindskninger af denne afstand i forhold til et missil, der ikke benytter sea skimming. Ved at flyve i en lavere højde betyder det, at missilet forbliver under målets radarhorisont i længere tid og gør missilet sværere at detektere på grund af naturlig baggrundsstøj fra havet og andet clutter. Succes for et sea skimming missil afhænger i virkelighedens verden af missilets radar- og infrarøde signatur samt målets evne til at opfange trusler på sine sensorer. Sea skimming kan barbere sekunder eller endda minutter af reaktionstiden fra et missil detekteres, til det engageres. Det betyder, at skibets forsvarssystemers reaktionstid måske ikke er nok til at engagere missilet, før det er for sent. Dette forhold gør, at missiler med sea skimming er noget sværere at forsvare sig imod end konventionelle missiler. Sea skimming kan også betyde en længere rækkevidde, da man hermed kan udnytte den såkaldte "ground effect".

Ulemper 
Ved at benytte sea skimming er der en risiko for, at missilet utilsigtet rammer vandet på grund af forhold som bølgegang, softwarefejl eller andre faktorer. Ved at benytte sea skimming forhindres missilet desuden i at bruge sin egen radar til at detektere målet, da mange af principperne ved at flyve lavt og undgå fjendens radar også gælder den modsatte vej. Derudover kræver sea skimming også større computerregnekraft til at holde missilet i en så lav højde over havet som muligt, hvilket forøger prisen på missiler, der kan sea skimme.

Operativt 

Det franskproducerede Exocet missil blev brugt af Argentina i Falklandskrigen (blandt andet ved sænkningen af HMS Sheffield), og da Irak (ved et uheld) engagerede den amerikanske fregat USS Stark i den Persiske Bugt under Iran-Irak-krigen. De argentinske piloter, der angreb HMS Sheffield, benyttede sig også af sea skimming med deres Super Étendard-jagere og steg kun et kort øjeblik for at bekræfte målets position med deres radarer, før de igen gik ned under radarhorisonten og affyrede deres missiler.

Referencer 

Sømålsmissiler
Shaun Toub

Shaun Toub (født 6. april 1963 i Tehran i Iran) er en Iransk-amerikanskfilm og tv-skuespiller. Han er muligvis bedste kendt for sine rolle som Farhad i filmen Crash fra 2004, Yinsen i Iron Man og for sin rolle som Rahim Khan i filmen Drageløberen.

Hans filmografi inkluderer hans mindeværdige optrædener i Michael Bay's Bad Boys (1995) med Will Smith og Martin Lawrence, John Woos Broken Arrow med John Travolta og Christian Slater, Mick Jacksons Live from Baghdad med Michael Keaton og Helena Bonham Carter for HBO, og Path to Paradise med Peter Gallagher, Marcia Gay Harden også for HBO.

Eksterne henvisninger 

 
 Shaun Toub cover story in OCPC magazine 

Skuespillere fra USA
Overfladekrigsførelse

Overfladekrigsførelse (fra engelsk: Anti-surface warfare forkortet ASUW eller ASuW) er den krigsførelse der koncentrerer sig om nedkæmpelse af overfladeskibe; krigsskibe såvel som handelsskibe.

Man kan generelt dele overfladekrigsførelse ind i fire dele:

 Luftbaseret: Overfladekrigsførelse udført af fly, luftskibe og helikoptere. Er historisk set udført ved hjælp af bombeangreb, torpedofly, raketter og kanonild (og i nogle tilfælde af kamikazeangreb). I dag forgår ASuW generelt ved flybårne sømålsmissiler eller krydsermissiler.

 Skibsbaseret: Overfladekrigsførelse udført af krigsskibe. Krigsskibe kan bruge torpedoer, kanoner eller sømålsmissiler.

 Ubådsbaseret: Overfladekrigsførelse udført af ubåde. Er historisk set udført ved hjælp af kanoner og torpedoer. Moderne ubåde benytter sig også af undervandsaffyrede krydsermissiler eller sømålsmissiler.

 Landbaseret: Er historisk set udført ved kystbatterier med store kanoner, disse ses stadig, men man benytter nu generelt mobile missilbatterier. Kabelminer kan armeres og desarmeres fra land.

Kilder 

Søkrig
Bingoland

Bingoland er et dansk satireprogram, der bliver sendt på tv-kanalen DR2 i 2010. Hver udsendelse varer ca. 25 minutter.

I showet medvirker blandt andre den finanskriseramte ejendomsmægler Gitte (Helle Dolleris) og hendes chef (Jesper Asholt) og de to landmandsbrødrer Søren (Niels-Martin Eriksen) og Torben (Viggo Sommer).

Medvirkende
 Helle Dolleris
 Niels-Martin Eriksen
 Jesper Asholt
 Anne Vester Høyer
 Viggo Sommer
 Samt en masse gæsteoptrædener.

Eksterne henvisninger 
 

DR-programmer
Lose Yourself

"Lose Yourself" er en rap/hiphop/ballade sang fra den amerikanske rapper Eminem, der blev udgivet i 2002. Eminem havde skrevet teksten til sangen. Sangen lå nummer et på den amerikanske Billboard Hot 100 i 12 uger i træk, fra den 9. november 2002 til 1. februar 2003.

Sangen er også med i filmen 8 Mile der Eminem har hovedrollen som B-Rabbit. Den vandt en Oscar for bedste sang i 2002 og en Grammy Award for bedste rapnummer og en Grammy Award for Best Rap Solo Performance i 2004.

Skriveproces 
Sangen blev skrevet af Eminem under en pause i indspilningen af filmen 8 Mile. Han indspillede sangen i et transportabelt studie på filmsettet, hvor han indspillede alle tre vers i første forsøg. Papiret hvorpå han skrev sange, optræden i filmen, i en scenen hvor hans karakter skriver, mens hans sidder i en bus. Dette stykke papir blev solgt på eBay for $10.000.

Sangens lyrik ridser helt præcist baggrundsinformationen op, for Eminems figur, i filmen 8 Mile, B. Rabbit. Det første vers beskriver meget af plottet fra filmen.

Trackliste

Hitlister and certifikationer

Højeste placering

Årslister

Årti-lister

Certifikationer

Referencer 

Sange fra 2002
Eminem
Singler fra 2002
Eminem-sange
Nummer-et hits i Danmark
Nummer-et hits i Storbritannien
Kobber(I)klorid

Kobber(I)klorid er et klorid af kobber med den kemiske formel CuCl. Stoffet er hvidt og på fast form, og det er kun i ringe grad opløseligt i vand, men meget opløseligt i koncentreret saltsyre. Urene prøver forekommer grønne grundet tilstedeværelsen af kobber(II)klorid.

Kemiske egenskaber 

Kobber(I)klorid er en Lewissyre, som klassificeres som blød ifølge HSAB-konceptet. Dermed har det tendens til at danne stabile komplekser med bløde Lewisbaser som trifenylfosfan:
CuCl  +  P(C6H5)3  →  [CuCl(P(C6H5)3)]4

Selvom CuCl er uopløselig i vand opløses det i vandige opløsninger indeholdende passende donormolekyler. Det danner komplekser med halidioner, for eksempel dannes H3O+ CuCl2- med koncentreret saltsyre. Det angribes af CN-, S2O32- og NH3, hvormed der dannes de tilsvarende komplekser.

Opløsninger af CuCl i HCl eller NH3 absorberer kulilte og danner farveløse komplekser såsom den kloridforbundne dimer [CuCl(CO)]2. De samme saltsyreopløsninger kan også reagere med acetylengas og danne [CuCl(C2H2)]. Ammoniakopløsninger af CuCl reagerer med acetylener og danner sprængstoffet kobber(I)acetylid. Komplekser af CuCl med alkener kan laves ved reduktion af CuCl2 af svovldioxid i tilstedeværelse af alkenen i alkoholopløsning. Komplekser med diener såsom 1,5-cyklooktadien er særligt stabile:

I fraværet af andre ligander er dets vandige opløsninger ustabile hvad angår disproportionering til Cu og CuCl2. Dels grundet dette antager prøver i luften en grøn farve (se foto for oven til højre).

Brug 
Kobber(I)klorids primære anvendelse er som forgænger til fungiciden kobberoxyklorid. Til dette formål dannes vandig kobber(I)klorid af komproportionering og bliver dernæst luft-oxideret:
 Cu  +  CuCl2   →  2 CuCl
 6 CuCl  + 3/2 O2  + 3 H2O   →  2 Cu3Cl2(OH)4  +  CuCl2

Kobber(I)klorid katalyserer mange organiske reaktioner som diskuteret ovenfor. Dets affinitet for kulilte i tilstedeværelse af aluminiumklorid udnyttes i COPureSM-processen.

I organisk syntese 
I en Sandmeyerreaktion fører behandling af arendiazoniumsalt med CuCl til et arylklorid, for eksempel:

Reaktionen giver almindeligvis et godt udbytte.

I polymerkemi 
CuCl bruges som katalysator i Atom transfer radical polymerization (ATRP).

Referencer

Videre læsning 
 Mellor, J. W., A Comprehensive Treatise on Inorganic and Theoretical Chemistry, Volume III, pp157-168. Longmans, Green & Co., London, 1967 (new impression).

Eksterne henvisninger 

 National Pollutant Inventory – Copper and compounds fact sheet 
 The COPureSM Process for purifying CO utilizing a copper chloride complex

Kobberforbindelser
Klorider
Lê Công Vinh

Lê Công Vinh (født 10. december 1985) er en vietnamesisk fodboldspiller, der spiller for den vietnamesiske klub Sông Lam Nghệ An og det vietnamesiske landshold.

Karriere

P. Sông Lam Nghệ An 
Han er født i Nghe An-provinsen, og opnåede stor anerkendelse og berømmelse, da han var ung og spillede for Song Lam i sin hjemby.

T&T Hanoi 
I 2008, skiftede han til T&T Hà Nội, han blev solgt for det højeste transfersum i Vietnams nationale fodboldforbund's histore på det tidspunkt. 

I begyndelsen af august 2009, oplyste hans klub T&T Hà Nội at Lê Công Vinh blev udlejet til Leixões i Portugal på en tre-måneders lejeaftale.

Leixões S.C. 
Den 24. august 2009, skiftede han officielt til Leixões hvor han fik trøjenummer 29. To dage senere, i en venskabskamp mod Padroense, scorede han sit første mål for klubben, og sikrede holdet en 2-0 sejr. Han var inkluderet i den 18 mand store trup til kampen mod de forsvarende mestre FC Porto den 12. september 2009, som der dog endte med en 4-1 sejr til Porto. Hans førsteholdsdebut skete den 4. oktober i en ligakamp mod União de Leiria, hvilket gjorde ham til den første vietnamesiske fodboldspiller til at spille i en professionel europæisk liga.

Eksterne henvisninger 
 

Fodboldspillere fra Vietnam
NeuroSearch

NeuroSearch A/S () er et dansk biofarmaceutisk selskab noteret på NASDAQ OMX Copenhagen A/S.

Eksterne henvisninger 
 NeuroSearchs hjemmeside 

Virksomheder i Ballerup
Bioteknologivirksomheder i Danmark
OMX Copenhagen Small Cap
San Martino (1863)

Panserskibet San Martino var et skib i den fjerde og hidtil største klasse af panserskibe i den nye italienske marine, der blev skabt, da Italien blev samlet i 1861. Værftskapaciteten i Italien var begrænset, så marinen måtte gøre brug af udenlandske værfter. De fire skibe i Regina Maria Pia-klassen blev derfor bygget i Frankrig, der var et foregangsland for panserskibsbygning, og marinen fik moderne konstruktioner med jernskrog, der alle holdt i 40 år eller mere. Navnet San Martino (Den hellige Martin) kan henvise til adskillige helgener og lokaliteter opkaldt efter dem. I dette tilfælde må det være San Martino i provinsen Brescia. Her vandt en hær fra Frankrig og kongeriget Sardinien i 1859 et slag over østrigerne. I resten af verden kendes det som slaget ved Solferino, men i Italien er det kendt som slaget ved Solferino og San Martino, fordi de italienske tropper kæmpede på venstre fløj ved byen San Martino.

Tjeneste 
San Martino deltog lige som de øvrige italienske panserskibe i slaget ved Lissa mod den østrigske flåde i juli 1866. Skibet lå som nummer tre i den centrale 1. division af den italienske flåde, efter Palestro men gjorde sig ikke specielt bemærket i kamphandlingerne. Det blev formentlig strejfet af Tegetthoffs flagskib Ferdinand Max under et af dets mange vædringsforsøg, og senere kolliderede det med Maria Pia. Derefter signalerede det til den italienske admiral, at det ikke længere kunne følge med de øvrige skibe i kampformationen.

Efter krigen mod Østrig fik skibet nyt artilleri i to omgange. I 1888-90 blev det ombygget for sidste gang, og fik ved den lejlighed rigningen erstattet af militærmaster. Det velbyggede skib holdt helt til 1903.

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 
 Otto Lybeck, Allmän Sjökrigshistoria, Bind 1: 1853-1914, Stockholm 1919.

Noter 

Panserskibe fra Italien
Castelfidardo (1863)

Panserskibet Castelfidardo var et skib i den fjerde og hidtil største klasse af panserskibe i den nye italienske marine, der blev skabt, da Italien blev samlet i 1861. Værftskapaciteten i Italien var begrænset, så marinen måtte gøre brug af udenlandske værfter. De fire skibe i Regina Maria Pia-klassen blev derfor bygget i Frankrig, der var et foregangsland for panserskibsbygning, og marinen fik moderne konstruktioner med jernskrog, der alle holdt i 40 år eller mere. Skibet var opkaldt efter byen Castelfidardo ved Ancona, hvor kongeriget Sardiniens hær i 1860 besejrede en langt mindre hær fra Pavestaten, der mest bestod af frivillige fra Frankrig og Belgien.

Tjeneste 
Castelfidardo deltog lige som de øvrige italienske panserskibe i slaget ved Lissa mod den østrigske flåde i juli 1866. Skibet lå som nummer to i den forreste 2. division af den italienske flåde, efter Principe di Carignano. Da admiral Persano – uden at signalere – valgte at skifte flagskib, kom 2. division langt foran de øvrige italienske skibe, og fik ingen indflydelse på slaget.

Efter krigen mod Østrig fik skibet nyt artilleri i tre omgange. I 1888-90 blev det ombygget for sidste gang, og fik ved den lejlighed rigningen erstattet af militærmaster. I år 1900 sluttede dets tjeneste som panserskib, og det blev i stedet skoleskib for torpedotjenesten. Det velbyggede skib holdt helt til 1910.

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 
 Otto Lybeck, Allmän Sjökrigshistoria, Bind 1: 1853-1914, Stockholm 1919.

Noter 

Panserskibe fra Italien
Jørn Ege

Jørn Ege (25. august 1955 – 20. maj 2014) var en dansk læge uddannet fra Københavns Universitet i 1983. Han arbejdede som plastikkirurg og udførte omdiskuterede penisforlængelser og brystforstørrelser, som blev kritiseret for at vansire patienterne. I 2004 gik hans firma, Scandinavian Clinic of Plastic Surgery, konkurs.

Jørn Ege blev i 2005 tiltalt for skattesvig af særlig grov karakter, mandatsvig, skyldnersvig og overtrædelse af våbenloven. Ege flygtede fra Danmark i foråret 2005 og holdt sig skjult, indtil han blev anholdt i Grækenland. Danmark forsøgte at få ham udleveret, men på trods af konventioner om udlevering, afviste den græske højesteret at udlevere Ege til retsforfølgning i Danmark. Ege vendte dog alligevel hjem og blev i marts 2009 idømt to års fængsel. Ege blev atter idømt en fængselsdom, da han den 26. maj 2010 blev dømt for under afsoningen af den første dom at have betalt indbrudstyve for at foretage et tyveri af diverse malerier fra en villa.

Kilder 

Læger fra Danmark
Bedrageridømte fra Danmark
Tyveridømte fra Danmark
Feggeklit

Feggeklit er en markant 25 meter høj og cirka 1 km lang og 300 meter bred molersbakke med en østvendt klint på nordspidsen af øen Mors 22 km nord for Nykøbing Mors og lige syd for færgelejet ved Feggesund, hvor der er forbindelse til Thy. Halvøen, der er forbundet med selve Mors med en smal landtange, var i stenalderen en selvstændig ø; fra nordenden er den 3 km lange odde, Feggerøn, vokset ud i Feggesund. Toppen af Feggeklit er et næsten jævnt plateau på omkring 40 tønder land, mens vestsiden af bakken er græsklædt, men på østsiden træder moleret frem, og der kan tælles 146 lag af moler og vulkansk aske. I 1916 blev Danmarks første teglværk baseret på moler, "Skarrehage Molerværk", placeret her.

Et sagn fortæller, at Feggeklit var stedet, hvor Hamlet dræbte sin onde stedfar, Kong Fegge, som havde en kongsgård her. Kong Fegge havde slået sin bror ihjel i misundelse og giftet sig med hans hustru Geruth, og dermed blev han stedfar til Hamlet. Overleveringen siger, at Kong Fegge er begravet på toppen af Feggeklit, hvor en samling store sten stadig antyder en grav. I 1929 rejstes en mindesten for sagnfigurene.

Halvøen er en del af Natura 2000-område 16 Løgstør Bredning, Vejlerne og Bulbjerg. Et areal på 95 ha blev fredet i 1963.

Fra 1854 til ca. 1870 søgtes i Feggeklit-området at etablere en større handelsstation "Christiansholm", som bl.a. omfattede landbrug, kro, købmandsgård, grovvarehandel, pakhuse, bageri, smedje, teglværk, fiskeri, befordringscenter med færge, anløbssted for dampskibe og postekspedition. Ideen var en egentlig bydannelse i området, men planerne slog fejl, og i dag er der ingen rester tilbage af aktiviteterne.

Kilder

Eksterne henvisninger 
 Feggeklit og Skarrehage Molerværk  på 1001 fortællinger om Danmark
 Morsø Kulturmiljøatlas 
 16 Løgstør Bredning, Vejlerne og Bulbjerg  på naturstyrelsen.dk/ 

Fredede arealer i Danmark
Halvøer i Danmark
Limfjorden
Morsø Kommunes geografi
Konstantinos Mitsotakis

Konstantinos Mitsotakis (født 18. oktober 1918 - 29. maj 2017) var en græsk politiker, der var Grækenlands premierminister fra 1990-1993.

Grækenlands statsministre
Arne Lofthus

Arne Wallem Lofthus (23. september 1881 i Bergen – 16. maj 1962 i København) var en norsk/dansk maler.

Arne Lofthus var søn af den norske redaktør og højskolemand Olav Lofthus. Han ville oprindelig være arkitekt, og efter at have afsluttet sin skolegang på Bergen Katedralskole arbejdede han et år på et arkitektkontor. Derefter rejste han til København, hvor han var elev på Teknisk Skole 1899 – 1901.

I 1901 kom Arne Lofthus i forbindelse med Joakim Skovgaard og blev én af dennes medarbejdere ved freskoudsmykningen af Viborg Domkirke. Dette samarbejde varede frem til 1906 og i løbet af tiden i Viborg malede Lofthus også et portræt i freskoteknik af Joakim Skovgaard. Dette billede findes nu ophængt i domkirken. I årene 1902 – 03 studerede Lofthus ved Kristian Zahrtmanns malerskole i København og i 1907 debuterede han på Den Frie Udstilling.

Lofthus malede landskaber, interører, stilleben, blomstermotiver og portrætter, ofte i afdæmpede farver. Han er særlig blevet kendt for sin brug af freskoteknikken, men desuden malede han i olie og akvarel og tegnede med kul. Hans billeder bliver oftest henregnet til impressionismens forlængelse.

I 1907-08 studerede Lofthus i Paris. I 1909 blev han dansk gift og fra 1915 var han fast bosat i København. Han havde dog fortsat tætte forbindelser til hjemlandet. Han udstillede i Norge og malede gerne norske motiver, ikke mindst fra Bergen-området. Han repræsenterede Norge på internationale udstillinger i bl.a. London, Budapest, Barcelona, Wien og Paris og udstillede også i Stockholm og København. Især hans portrætter vandt stor yndest.

Han udførte også en del større dekorative arbejder, bl.a. i Bergens offentlige bibliotek, i Handelens og Søfartens Hus i Bergen og i Redernes Hus i Oslo. Han er repræsenteret på Nasjonalgalleriet i Oslo, på Bergen Kunstmuseum samt på Statens Museum for Kunst i København. På Det Nationalhistoriske Museum på Frederiksborg Slot hænger en række af hans portrætter, bl.a. af statsminister Niels Neergaard.

Kilder 
 Denne artikel er baseret på artiklen i norsk Wikipedia.
 Engelstoft & Dahl (ed.): Dansk biografisk Leksikon, København 1942.

Eksterne henvisninger 
 

Malere fra Norge
Malere fra Danmark
Veronica Lake

Veronica Lake, egentlig Constance Frances Marie Ockelman, (født 14. november 1922 i Brooklyn, New York, død 7. juli 1973 i Burlington, Vermont) var en amerikansk filmskuespiller.

Hun filmdebuterede i 1939 og var fra 1942 en af tidens mest populære stjerner. Successen begyndte med rollerne i Med 10 cent på lommen (Sullivan's Travels, 1941) og ikke mindst Revolver til leje (This Gun for Hire, 1942), hvor hun første gang spillede sammen med Alan Ladd. De spillede siden sammen i bl.a. Storbyens hajer (The Glass Key, 1942) og Regnvejrsmordet (The Blue Dahlia, 1946). Hun forsvandt fra rampelyset tidligt i 1950'erne, men medvirkede som gæst i en række tv-serier i dette og det følgende årti. Desuden spillede hun i en periode teater samt medvirkede i radioprogrammer.

Lake var gift tre gange og fik fire børn. Hun udgav selvbiografien Veronica i 1970. Hun har en stjerne på Hollywood Walk of Fame.

Eksterne henvisninger 
 
 

Skuespillere fra USA
Dansk-amerikanere
Hollywood Walk of Fame
Alan Ladd

Alan Walbridge Ladd (født 3. september 1913 i Hot Springs, Arkansas, USA, død 29. januar 1964 i Palm Springs, Californien, USA) var en amerikansk filmskuespiller.

Han filmdebuterede i 1932. Efter en række småroller, bl.a. i Orson Welles' Citizen Kane (1941), slog han igennem i rollen som lejemorder i This Gun For Hire (Revolver til leje, 1942), hvor han spillede mod Veronica Lake. De var også et par i hårdkogte kriminalfilm som The Glass Key (Storbyens hajer, 1942) og The Blue Dahlia (Regnvejrsmordet, 1946). Ladd havde også titelrollen i The Great Gatsby (Den store Gatsby, 1949), men huskes måske bedst for titelrollen som den gode revolvermand i George Stevens' westernfilm Shane (Shane, den tavse rytter, 1953).

Han har fået en stjerne på Hollywood Walk of Fame.

Eksterne henvisninger 

 
 

Skuespillere fra USA
Hollywood Walk of Fame
Amerikanere i 1900-tallet
Jean Arthur

Jean Arthur (født Gladys Georgianna Greene; 17. oktober 1900 i Plattsburgh, New York, USA, død 19. juni 1991 i Carmel, Californien, USA) var en amerikansk filmskuespiller.

Hun debuterede i 1923 i John Fords Cameo Kirby og fik et stort gennembrud i samme instruktørs The Whole Town's Talking (Samfundets fjende, 1935). Hun spillede hovedroller i film som Frank Capras Mr. Deeds Goes to Town (En gentleman kommer til byen, 1936), Only Angels Have Wings (Kun engle har vinger, 1939) i instruktion af Howard Hawks samt Jo mere vi er sammen (1943), der indbragte hende en Oscar-nominering. Hun trak sig tilbage i 1944, men medvirkede bl.a. i westernfilmen Shane (Shane, den tavse rytter, 1953). Efter en kort fjernsynskarriere i 1956 virkede hun som dramalærer.

Hun har fået en stjerne på Hollywood Walk of Fame.

Eksterne henvisninger 

 
 

Skuespillere fra New York
Amerikanere i 1900-tallet
Hollywood Walk of Fame
Oscar-nominerede skuespillere
Tee Productions

Tee Productions er et norsk hip-hop-pladeselskab. Selskabet blev startet af Tommy Tee i 1995. Selskabet har udgivet album med artistene Warlocks, Diaz, Son of Light, Opaque og Gatas Parlament.

Udgivelser 

 Warlocks: Mic knights (1998)
 T.P Allstars: Norske byggeklosser (1999)
 Diaz: 2050 (2000)
 Diverse artister: Scandalnavia vol.1 (2000)
 Opaque: Gourmet Garbage (2001)
 Warlocks: Afterlife (2001)
 Gatas Parlament: Holdning over underholdning (2002)
 Son of Light: The homecoming (a return to family values) (EP) (2002)
 Diaz: Velkommen hjem, Andres (2003)
 Tommy Tee: Back to work (2004)
 Gatas Parlament: Fred, frihet og alt gratis (2004)
 Ken Ring & Tommy Tee: To legender Utan penger (2004)
 Tommy Tee: Tommy tycker om mej (2005)
 Diaz: Jessheimfanden (2005)
 Tommy Tee: Studio time (2009)

Pladeselskaber fra Norge
Etableret i 1995